IRPC เจอพิษต้นทุนขาย-เฮดจิ้ง ฉุดงบปี 65 ขาดทุน 4 พันล้าน
IRPC งบปี 65 พลิกขาดทุน 4.36 พันล้านบาท เหตุเจอต้นขาย-บันทึกเฮดจิ้ง พร้อมปิดซ่อมบำรุงโรงกลั่น 1 เดือน ฟาก “บล.โนมูระ” ประเมินปี 66 พลิกมีกำไรเพราะไม่มีขาดทุนจากสต๊อกน้ำมัน-ไร้ซ่อมบำรุงโรงกลั่น ยังคงแนะนำ “ซื้อ” ราคาเป้าหมาย 4.30 บาท
IRPC พิษต้นทุนขาย-เฮดจิ้ง พ่วงปิดซ่อมโรงกลั่น ฉุดงบปี 65 พลิกขาดทุน 4,363.62 ล้านบาท
7 ก.พ. 2566

บริษัท ไออาร์พีซี จำกัด (มหาชน) หรือ IRPC รายงานผลการดำเนินงานปี 65 สิ้นสุดวันที่ 31 ธ.ค.65 ดังนี้

โดยผลการดำเนินงานปี 2565  พลิกขาดทุนสุทธิ 4,363.62 ล้านบาท เมื่อเทียบช่วงเดียวกันของปีก่อนมีกำไรสุทธิ 14,504.62 ล้านบาท เนื่องจากปี 2565 บริษัทมีต้นทุนขายผันแปร (วัตถุดิบตามราคาตลาด) เพิ่มขึ้นเป็น 294,635 ล้านบาท เทียบช่วงเดียวกันของปีก่อนอยู่ที่ 205,586 ล้านบาท อีกทั้งมีผลขาดทุนจากตราสารอนุพันธ์(เฮดจิ้ง) เพื่อบริหารความเสี่ยงน้ำมันเพิ่มขึ้นเป็นจำนวน  8,118.76 ล้านบาท เมื่อเทียบช่วงเดียวกันของปีก่อนมีการบันทึกขาดทุนพียง 1,942.16 ล้านบาท
นอกจากนี้ปริมาณการขายปี 2565 ลดลง 8% โดยโรงกลั่นน้ำมันมีอัตราการกลั่นอยู่ที่ 175,000 บาร์เรลต่อวัน ลดลง 9% เนื่องจากการหยุดซ่อมบำรุงใหญ่ตามแผน (Major Turnaround) ในไตรมาส 4/65 ประมาณ 1 เดือน
อย่างไรก็ตามสำหรับปี 2565 บริษัทฯยังมีรายได้จากการขายสุทธิจำนวน 318,396 ล้านบาท เพิ่มขึ้น 35% เมื่อเทียบกับปี 2564 โดยมีสาเหตุจากราคาขายเฉลี่ยเพิ่มขึ้น 43% ตามราคาน้ำมันดิบที่ปรับตัวเพิ่มขึ้น
ด้านบล.โนมูระ พัฒนสิน จำกัด (มหาชน) ระบุว่า แนวโน้ม IRPC จะพลิกมีกำไรได้ในปี 2566 เพราะไม่มีขาดทุนจากสต๊อกน้ำมัน (stock loss) ก้อนใหญ่ประมาณ 3,780 ล้านบาท เหมือนปี 2565 จากไม่ได้ตุนน้ำมันไว้ปริมาณมากเกือบเท่าตัวเพื่อรับการปิดซ่อมใหญ่ และยังไม่ได้ทำ hedging spread product สำหรับปี 2566 เทียบกับปี 2565 ที่ทำไว้ตั้งแต่ไตรมาส 4/2564 และไม่มีผลกระทบจากการปิดซ่อมใหญ่โรงกลั่น ดังนั้นยังแนะนำ “ซื้อ” ราคาเป้าหมายปี 2566 ที่ 4.30 บาทต่อหุ้น